TAE ยังแน่น กำไรครึ่งปีแรกโต 11%
TAE ไม่หวั่นราคาน้ำมันตก กำไร Q2/58 เพิ่มขึ้น 4.91% มาที่ 58.71 ลบ. จาก 55.97 ลบ. เมื่อปีก่อน หลังความต้องการเอทานอลมีเพิ่มขึ้น ขณะที่ช่วง 6 เดือนแรก มีกำไร 175.94 ลบ. เพิ่มขึ้น 11.24% จาก 158.16 ลบ. เมื่อปีก่อน
11 ส.ค. 2558

บริษัท ไทย อะโกร เอ็นเนอร์ยี่ จำกัด (มหาชน) หรือ TAE รายงานผลการดำเนินงานไตรมาส 2 สิ้นสุดวันที่ 30 มิ.ย. 58 (รวมบริษัทย่อย) มีกำไรสุทธิ 58.71 ล้านบาท หรือมีกำไรสุทธิ 0.06 บาทต่อหุ้น เพิ่มขึ้นราว 4.91% จากช่วงเดียวกันของปีก่อน (ไตรมาส 2 ปี 2557) ที่มีกำไรสุทธิ 55.97 ล้านบาท หรือมีกำไรสุทธิ 0.07 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 175.94 ล้านบาท หรือ 0.18 บาทต่อหุ้น เพิ่มขึ้นราว 11.24% จากช่วงเดียวกันของปีก่อนที่มีกำไรสุทธิ 158.16 ล้านบาท หรือ 0.19 บาทต่อหุ้น
ทั้งนี้ ปัจจัยหลักที่ส่งผลให้ผลการดำเนินงานมีการปรับตัวสูงขึ้น สืบเนื่องจากกรณีรัฐบาลออกนโยบายยกเลิกการจำหน่ายน้ำมันเบนซิน 91 พร้อมกับส่งเสริมการผลิตรถยนต์ที่ใช้น้ำมันแก๊สโซฮอลล์ E20 และ E85 ซึ่งถือเป็นตัวสนับสนุนให้รายได้และกำไรสุทธิจากธุรกิจเอทานอลเพิ่มขึ้น
อย่างไรก็ดี ราคาขายเอทานอลโดยเฉลี่ยในไตรมาส 2 และช่วงหกเดือนแรกของปีนี้ลดลงจากงวดเดียวกันของปีก่อนราว 0.20% และ 0.47% ตามลำดับ ซึ่งเป็นผลจากราคาน้ำมันที่ปรับตัวลง แต่ในขณะเดียวกัน บริษัทสามารถขายเอทานอลได้เพิ่มขึ้นราว 11.51% และ 11.10% ในไตรมาส 2 และงวดหกเดือนแรก